Ego Guillermus de Cupetra, miles, universis presentes litteras inspecturis notum facio, quod ego teneo in feodum a reverendo patre Girardo, Dei gratia Eduensi episcopo, quicquid habeo in villa de Volabro, inter duos rivos, tam in dominio et justicia cimiterii dicte ville et locorum predictorum quam in terris, pratis, stagnis, nemoribus, tailliis et aliis exactionibus quibuscumque, exceptis feodo quod dominus Johannes de Sercyaco tenet a me ipso, et parte mea decime dicte ville, et domo Petri Brutin, et ochia dicte domui adjacente; de quibus omnibus predictis, exceptis dicto feodo dicti Johannis, parte mea dicte decime, et domo et ochia predictis, dicto domino episcopo Eduensi homagium fecisse confiteor et fidelitatem, et promitto pro me et meis heredibus legitimis masculis sibi et suis successoribus fidelitatem facere et tenere. In cujus rei testimonium, quia sigillum proprium non habeo, sigillum religiosi viri prioris de Paredo presentibus rogavi apponi et obtinui. Nos vero dictus prior, ad preces et instanciam dicti Guillermi, sigillum nostrum presentibus litteris apposuimus in testimonium veritatis. Datum Paredi die lune ante resurrectionem Domini, anno ejusdem Mº CCº sexagesimo sexto.